Broj: 711-I-492-P-322-19/20-03-8-

Zagreb, 31. siječnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Nadice Žužak, zamjenice župana Zagrebačke županije,** na 76. sjednici, održanoj 31. siječnja 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnice Nadice Žužak, pomoćnice ministra poduzetništva i obrta do 17. veljače 2016.g. i zamjenice župana Zagrebačke županije, zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 23. listopada 2015.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost pomoćnice ministra poduzetništva i obrta, kao i iz propusta da po pisanom nalogu Povjerenstva, u danom roku koji je protekao 26. studenoga 2019.g., podnese pravilno i potpuno ispunjeni obrazac izvješća o imovinskom stanju dužnosnika povodom stupanja na dužnost zamjenice župana Zagrebačke županije.**
2. **Poziva se dužnosnica Nadica Žužak da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 38. ZSSI-a propisano je da su župni i njihovi zamjenici dužnosnici u smislu ZSSI-a. Također, člankom 3. stavkom 1. podstavkom 26. ZSSI-a („Narodne novine“ broj 26/11., 12/12., 126/12., 48/13. i 57/15.) koji je bio ona snazi do 1. siječnja 2020.g. bilo je propisano da su pomoćnici ministara dužnosnici u smislu toga Zakona. Uvidom u Registar dužnosnika koji ustrojava i vodi Povjerenstvo, utvrđeno je da je Nadica Žužak stupila na dužnost pomoćnice ministra poduzetništva i obrta dana 4. rujna 2014.g te je navedenu dužnost obnašala do 17. veljače 2016.g. Uvidom u Registar dužnosnika također je utvrđeno da Nadica Žužak trenutno obnaša dužnost zamjenice župana Zagrebačke županije, počevši od 25. svibnja 2017.g.

Slijedom navedenoga, Nadica Žužak je povodom obnašanja dužnosti pomoćnice ministra poduzetništva i obrta te dužnosti zamjenice župana Zagrebačke županije, obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da dužnosnica Nadica Žužak nije podnijela izvješće o imovinskom stanju povodom stupanja na dužnost pomoćnice ministra poduzetništva i obrta. Povjerenstvo je stoga Zaključkom broj: 711-I-1435-IK-144/15-02-9 od 30. rujna 2015.g. naložilo dužnosnici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnica je upozorena da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo će protiv dužnosnice pokrenuti postupak zbog kršenja odredbi iz članka 8. i 9. ZSSI-a.

Uvidom u potražnicu dostavljenu od strane Hrvatske pošte d.d. utvrđeno je da je dužnosnica navedeni zaključak zaprimila 8. listopada 2015.g. te je rok od 15 dana za ispunjenje obveze protekao 23. listopada 2015.g.

Dužnosnica je potom dana 13. studenoga 2015.g. dostavila Povjerenstvu izvješće o imovinskom stanju povodom stupanja na dužnost u elektroničkom obliku, međutim navedeno izvješće dužnosnica do dana donošenja ove odluke nije dostavila u fizičkom obliku, odnosno ispisano i potpisano od strane dužnosnice te ovjereno od strane tijela javne vlasti u kojem dužnosnica obnaša dužnost.

Povjerenstvo naime obrazlaže da nakon ispisa izvješća o imovinskom stanju dužnosnik svojim potpisom na obrascu jamči da su podaci koje je unio u obrazac istiniti i potpuni te da su u obrascu navedeni svi podaci o njegovoj imovini i stalnim prihodima te imovini njegova bračnog druga, izvanbračnog druga ili životnog partnera i malodobne djece. Također, u cilju osiguravanja od moguće zlouporabe identiteta dužnosnika, obrazac izvješća o imovinskom stanju potrebno je ovjeriti žigom i potpisom ovlaštene osobe pravne osobe u kojoj dužnosnik obnaša dužnost.

Slijedom navedenoga, smatra se da izvješće o imovinskom stanju koje nije podneseno u fizičkom obliku, odnosno ispisano i potpisano od strane dužnosnice niti ovjereno od strane tijela javne vlasti u kojem dužnosnica obnaša dužnost, nije niti podneseno.

Nadalje, uvidom u Registar imovinskih kartica Povjerenstvo je utvrdilo da dužnosnica Nadica Žužak nije podnijela izvješće o imovinskom stanju niti povodom stupanja na dužnost zamjenice župana Zagrebačke županije. Povjerenstvo je stoga Zaključkom broj: 711-I-1847-IK-129/19-01-16 od 4. studenoga 2019.g. naložilo dužnosnici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnica je upozorena da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo će protiv dužnosnice pokrenuti postupak zbog kršenja odredbi iz članka 8. i 9. ZSSI-a.

Uvidom u dostavnicu utvrđeno je da je dužnosnica navedeni zaključak zaprimila 11. studenoga 2019.g. te je rok od 15 dana za ispunjenje obveze protekao 26. studenoga 2019.g.

S obzirom da dužnosnica nije podnijela pravilno i potpuno ispunjeni obrazac izvješća o imovinskom stanju povodom stupanja na dužnost pomoćnice ministra poduzetništva i obrta u roku od 15 dana od dana dostave zaključka kojim je pozvana da ispuni navedenu obvezu, a koji rok je istekao 23. listopada 2015.g., niti je podnijela pravilno i potpuno ispunjeni obrazac izvješća o imovinskom stanju povodom stupanja na dužnost zamjenice župana Zagrebačke županije u roku od 15 dana od dana dostave zaključka kojim je pozvana da ispuni navedenu obvezu, a koji rok je istekao 26. studenoga 2019.g., Povjerenstvo je na temelju članka 10. stavka 3. ZSSI-a, donijelo odluku o pokretanju postupka zbog moguće povrede odredbi članka 8. i 9. ZSSI-a.

Sukladno članku 39. stavku 3. ZSSI-a, poziva se dužnosnica Nadica Žužak da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja odluke.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnica Nadica Žužak, elektronička dostava
2. Objava na internetskoj stranici Povjerenstva
3. Pismohrana